**ASSEMBLEA  ORDINÀRIA AMPA DIMECRES 4 DE JUNY DE 2014**

Comença la reunió a les 16:00 hores. 7 assistents.

1.-  LECTURA I APROVACIÓ DE L’ACTA ANTERIOR.

2.- BALANÇ DE COMPTES:

El dia d'avui hi ha un petit superàvit, però falta cobrar despeses de prou import d'avui a final de curs, com la festa de final de curs. Per això el balanç definitiu es presentarà en el mes de setembre.

3.- FESTA FI DE CURS:

Està pagada la reserva de 100 euros i demanat el permís al Consell Escolar. Falta demanar els permisos a Consellería i a l'ajuntament.   
La mateixa setmana de la festa es realitzaran les compres necessàries. Es mantenen els preus d'anys anteriors, per a antics alumnes l'entrada serà de 2 euros i per a alumnes i familiars d’alumnes no socis de l’Ampa 5 euros per persona.

4.- ESCOLA D’ESTIU:

En el pròxim Consell Escolar es demanarà permís per a allargar el servei d'escola d'estiu fins al divendres 1 d'agost posat que Forcuin no posa cap problema i hi ha diverses famílies interessades.

5.- ESCOLA MATINERA.

El balanç econòmic queda pendent fins que finalitze el curs.

6.- HORT DE L’ESCOLA:

L'hort està en funcionament i fins que s'engegue el projecte per part del col·legi hi ha alguns voluntaris que s'estan encarregant de tenir-ho en condicions i conrear-ho.

7.-DIFUSIÓ D’ACTIVITATS REALITZADES PER L’AMPA:

Algunes famílies demanen més informació sobre les activitats o projectes en les quals participa o que organitza l’Ampa. No trobem cap altre mitjà de difusió que els que ja utilitzem, atès que ja es passen circulars tant en paper com per correu electrònic. És cert que seria desitjable tindre la plana web actualitzada i amb més informació però hauria d’haver-hi  alguna persona que s’encarregués.

8.- COMPTE DE L’AMPA:

Anem a canviar el compte de l’Ampa a Caixa Popular perquè no ens cobren comissions.

9.- CODI QR:

L'Associació de veïns i veïnes de Benimaclet està realitzant un projecte de recuperació de la història del barri. La informació que han recopilat es donarà a conèixer a través de la seua plana web.   
En relació a aquest projecte ens sol·liciten i nosaltres els autoritzem a instal·lar una placa en l'entrada del col·legi amb un codi QR que donarà accés a la informació sobre la història del col·legi.

10.- PREPARAR PER AL CURS VINENT:

10.1- Com es va quedar a la reunió anterior cal fer una benvinguda a les noves famílies d’infantil de 3 anys que tinga lloc al mes de setembre. Ens agradaria també presentar l’associació a la reunió que faça la seua tutora al mes de juny o juliol, demanant permís.

10.2.- Passarem una circular amb l’oferta de les vesprades de setembre per tal de saber el nombre d’alumnes interessats en aquesta activitat i poder organitzar-la abans tenint en compte que el curs comença el 3 de setembre.

11.- ACTIVITATS REALITZADES:

11.1.- Durant el mes de maig s’han pagat la majoria de les ajudes als alumnes d’escola matinera i escola d’estiu anys 2011 i 2012. La quantitat pendent de pagament queda reservada per a aquesta despesa durant un any.

11.2.- En finalitzar el mes de maig tots els alumnes membres de l’Ampa han rebut l’ajuda dels cinc euros per a una excursió de les que s’han fet durant aquest curs, a excepció dels alumnes de tercer de primària. S’acorda acumular els cinc euros d’aquest curs als cinc euros del curs vinent.

11.3.- Hem assistit a  les Trobades d’escoles en Valencià que va tindre lloc al carrer Guillem de Castro on tots els xiquets i xiquetes pogueren gaudir de la festa i del taller que férem de confecció de llepolies fetes amb goma eva.

11.4.- Ha quedat organitzada l’activitat de les vesprades de juny amb un elevat nombre d’alumnes.

12.- SUGGERIMENTS, PRECS I PREGUNTES:

Estem treballant al projecte del banc de llibres per al curs vinent. Donat que el curs passat no va funcionar com caldria estem buscant la millor forma i la més justa. El banc de llibres funcionarà per als cursos de tercer i quart principalment, i amb el llibre de lectura dels cursos de primer i segon  de primària, donat que a infantil no es poden tornar a utilitzar els llibres i cinqué i sisé duran tabletes.

 Finalitza la reunió a les 18:30.